Boek: Die bome reusagtig soos ons was - Maroela Media
Boek: Die bome reusagtig soos ons was
Hierdie verrassende debuutbundel is een van die eerlikste sienings in Afrikaans van die werklikheid van die emigrant of expat wat Suid-Afrika verlaat het, maar nog steeds worstel met identiteit in 'n nuwe omgewing.
Die kinderjare van die digter word byna deurlopend gekontrasteer met haar nuwe lewe in die buiteland. Die herinneringe is skrynend eerlik en brose familiebande word sonder skroom ondersoek. Klein besonderhede kry reusegestalte in die herinneringe van haar kinderjare en staan skerp afgeteken teen die besef van nietigheid wanneer die ek-spreker in ander kontekste beland.
Die belewenis van die grootstad Londen het soms 'n byna onwerklike en dromerige kwaliteit, asof die digteres sukkel om tot 'n vergelyk te kom met die verplaasde self. Afstand, afsondering en verlange word egter teengewerk deur vlugtige kontak met ander mense, objekte en herinneringe. Die stad met sy glas en beton word byna ook 'n persoonlikheid en word soms direk aangespreek, maar dit is veral die waarneming van die gewone lewe in teenstelling met die bekende toeristiese gesig van die stad wat uitstaan, soms morbied, onverskillig en smerig, maar dikwels ook warm en verwelkomend.
Deurgaans is daar sprake van die spreker se kamera-oog wat objektief probeer waarneem en registreer, maar die ondertoon van melancholie verseker dat die gedigte die leser nie ongeraak laat nie.
Hilda Smits is 'n boorling van Potchefstroom, maar het haar nagraadse studie in Sielkunde in Londen gedoen. Van haar gedigte het in Nuwe stemme 6 verskyn. Sy woon tans in Nashville, VSA.
Die bome reusagtig soos ons was
[Video] Leon van Nierop bring hulde aan rolprentbedryf
[Video] Unieke nuwe rugbyboek deur beste sportfotograaf
Ek sal dit graag lees maar kry dit nie op Kindle nie. Kan U dit ASB laat oplaai.
Dagsê Johan 2
Dankie vir jou navraag. Protea is die uitgewer van die boek en jy sal ongelukkig die versoek direk aan hulle moet rig. Die boek is tans net in sagteband beskikbaar. Klik hier om meer inligting oor die boek te lees en klik hier om Protea te kontak.